MUUDATUSETTEPANEKUD 
2027. AASTA RIIGIEELARVE SEADUSE EELNÕULE (1037 SE )
1. Teha eelnõus järgmised muudatused: 
1) Suurendada 20 000 000 euro võrra §1 Riigieelarve vahendid, lõige 2 Sotsiaalministeeriumi valitsemisala, 19.43 Hoolekande programm, 19.44 Hoolekanne ja toimetulek, rida 19.46 Sotsiaaltoetused;
2) Vähendada 20 000 000 euro võrra §1 Riigieelarve vahendid, lõige 2 Vabariigi Valitsus, 8.1 Kulud, rida 8.4 Vabariigi Valitsuse reservid;
Teha vastavad muudatused ka asutuste lõikes.

Selgitus: Erihoolekandesse suunatud vahendite märkimisväärne kasv valdkonna alarahastuse leevendamiseks. Erihoolekandeteenuse eesmärk on toetada psüühikahäirega (sh intellektipuudega) inimesi, kes vajavad igapäevaelus juhendamist, nõustamist, kõrvalabi või järelevalvet. Tööjõukulud moodustavad erihoolekande teenusehindadest 88% ning praegu on tegevusjuhendajate töötasu enam kui 500 euro võrra Eesti keskmisest palgast madalam. Samuti on teenusele järjekorrad ning vajalik ka teenuskohtade juurde loomine.

Riigikohus rõhutas 20. aprillil 2026 avalikustatud otsuses põhimõtet - kui riik on tuvastanud, et inimene vajab erihoolekandeteenust ja vastab seaduses sätestatud tingimustele, ei saa teda jätta teenuseta põhjendusega, et riigieelarves pole raha või sobivaid teenuskohti ei ole piisavalt. Riigil ei ole õigust planeerida erihoolekandele vähem raha, kui on vaja põhiseadusest, seadustest ja riigi enda otsustest tulenevate kohustuste täitmiseks. Erihoolekande kulud peaksid olema eelarves arvestuslikud kulu, nii nagu abivahendite või pensionite kulud. Kuni erihoolekande kulud muutuvad arvestuslikuks, siis järgmise aasta eelarvesse tuleks plaanida vähemalt sotsiaalministeeriumi lisataotluses kavandatud vahendid, millega suurendada teenuskohtade arvu ning tõsta erihoolekande töötajate palka. 

2026. aasta suve alguses oli erihoolekandeteenuste järjekorras ligikaudu 2000 inimest, neist umbes 800 on valmis sobiva teenuskoha olemasolul teenusele minema kohe. Riigikontrolli andmetel on nii toetavate kui ka ööpäevaringsete erihoolekandeteenuste järjekorrad aastatel 2018–2024 kasvanud ligi kaks korda. Ööpäevaringsete teenuste järjekord kasvas 613 inimeselt 1101-ni, samal ajal vähenes täidetud ööpäevaringsete teenuskohtade arv 2379-lt 2171-ni. Sõltuvalt teenusest ulatub ooteaja mediaan 14 kuust 53 kuuni.


2. Teha eelnõus järgmised muudatused: 
§ 8. Tervisekassa eelarvepositsioon
Tervisekassa seaduse § 36 lõike 12 alusel kinnitatav Tervisekassa eelarvepositsioon on järgmine:
1) 2027. aastal –82,9 miljonit eurot;
2) 2028. aastal –74,0 miljonit eurot;
3) 2029. aastal –58,7 miljonit eurot;
4) 2030. aastal –40,0 miljonit eurot.

Selgitus: 2027. aasta riigieelarve seaduse tekstiparagrahv 8 sätestab Tervisekassa eelarvepositsiooni, millest Tervisekassa lähtub oma eelarvet ja nelja-aastast finantsplaani koostades. Kättesaadavuse tagamiseks on 40 mln võrra eelarve puudujääki suurendatud, et võimaldada kogunenud reservide kasutamist tervishoiuteenuste mahu tõstmiseks. Rahvastik vananeb, vähi esmasjuhtude arv kasvab, uute ravimite ja raviviiside kättesaadavus tuleb tagada ka Eesti patsientidele jne, seega on kulusurved suured. Eesti inimeste ravivajadust ei ole suudetud katta – inimesed hindavad katmata ravivajaduse ELi tippu, omaosalus läheneb veerandile kõigist tervishoiukuludest ning hinnatud vajaduse rahuldamise eesmärgist liigume viimastel aastatel kaugemale. 


3. Teha eelnõus järgmised muudatused: 
1) Suurendada §1 Riigieelarve vahendid, lõige 2 Siseministeeriumi valitsemisala, 18.7 Kulud, 18.8 Siseministeerium 4 100 000 euro võrra. 
Teha vastavad muudatused ka asutuste lõikes.
2) Suurendada 13 000 000 euro võrra §1 Riigieelarve vahendid, lõige 2 Vabariigi Valitsus, 8.1 Kulud, rida 8.5 Kohaliku omavalitsuse üksuste toetusfond;
3) § 3 lõige (2) „Riigieelarve seaduse § 48 lõike 1 nimetatud toetusfondi kuuluvad toetuse liigid on üldhariduskoolide pidamiseks antav toetus (547 330 000 eurot),“
4) Vähendada 17 100 000 euro võrra §1 Riigieelarve vahendid, lõige 2 Vabariigi Valitsus, 8.1 Kulud, rida 8.4 Vabariigi Valitsuse reservid.
Selgitus: Õpetajate, politseinike ja päästjate palgatase peaks kasvama vähemalt keskmise palga tempos. Seega valitsuse tööjõukulude kasvule lisaks 2 protsendipunkti, et palgad ei jääks keskmisest maha. Tuleb väärtustada päästjate, päästekorraldajate, politseinike ning õpetajate igapäevast panust ühiskonda. 


4. Teha eelnõus järgmised muudatused: 
1) Suurendada 300 000 euro võrra §1 Riigieelarve vahendid, lõige 2 Sotsiaalministeeriumi valitsemisala, 19.7 Kulud, 19.43 Hoolekande programm, 19.44 Hoolekanne ja toimetulek, rida 19.47 Muud toetused;
2) Vähendada 300 000 euro võrra §1 Riigieelarve vahendid, lõige 2 Vabariigi Valitsus, 8.1 Kulud, rida 8.4 Vabariigi Valitsuse reservid.
Selgitus: Muudatuse eesmärk on säilitada senine puuetega inimeste ja patsientide esindamine Eesti Puuetega Inimeste Koja toetuse vähendamise vältimise kaudu. 

5. Teha eelnõus järgmised muudatused: 
1) Suurendada 300 000 euro võrra §1 Riigieelarve vahendid, lõige 2 Sotsiaalministeeriumi valitsemisala, 19.7 Kulud, 19.82 Tulemusvaldkond: Tervis, 19.105 Tervishoiu rahastus ja ravikindlustus, rida 19.109 Muud toetused;
2) Vähendada 300 000 euro võrra §1 Riigieelarve vahendid, lõige 2 Vabariigi Valitsus, 8.1 Kulud, rida 8.4 Vabariigi Valitsuse reservid.
Selgitus: Muudatuse eesmärk on tugevdada vähipatsientide esindusorganisatsioone, kaasates neid näiteks Sotsiaalministeeriumi strateegilise partnerluse vormis. Kui soovime, et vähivaldkonna vabatahtlike ühenduste tegevus oleks tõhusam ja paremini koordineeritud, tuleb patsiendiorganisatsioone nii sisuliselt kaasata kui rahaliselt võimestada. Vähktõve ennetuse ja ravi kõrval tuleb rohkem tähelepanu pöörata vähipatsientide ja nende perede toetamisele vähiga toimetulekul.


6. Teha eelnõus järgmised muudatused: 
1) Suurendada 10 000 000 euro võrra §1 Riigieelarve vahendid, lõige 2 Haridus- ja teadusministeeriumi valitsemisala, 10.8 Kulud, 10.31 Tulemusvaldkond: Haridus ja noored, 10.40 Kõrgharidus, rida 10.44 Muud toetused;
2) Suurendada 5 000 000 euro võrra §1 Riigieelarve vahendid, lõige 2 Haridus- ja teadusministeeriumi valitsemisala, 10.8 Kulud, 10.31 Tulemusvaldkond: Haridus ja noored, 10.40 Kõrgharidus, rida 10.43 Sh vajaduspõhised õppetoetused;
3) Suurendada 327 000 euro võrra § 1 Riigieelarve vahendid, lõige 2 Haridus- ja Teadusministeerium, 10.8 Kulud, 10.31 Tulemusvaldkond: Haridus ja noored, rida 10.73 Noorte kodanikuosalus;
3) Vähendada 15 327 000 euro võrra §1 Riigieelarve vahendid, lõige 2 Vabariigi Valitsus, 8.1 Kulud, rida 8.4 Vabariigi Valitsuse reservid.

Selgitus: Aastatel 2007-2010 sündinud suuremad aastakäigud lõpetavad gümnaasiumi ning vajadus on kõrghariduses täiendavate õppekohtade loomise järele, et suurematest lendudest koolitada järelkasvu valdkondadesse, kus spetsialiste on puudu, näiteks õpetajad, arstid ja õed, sisejulgeolek jne. Muudatusega suuname kõrgharidusse lisaraha täiendavate õppekohade loomiseks 10 mln eurot, vajaduspõhiste õppetoetuste suurendamiseks 5 mln eurot, millega saab toetusi tõsta u 60 euro võrra ehk siis 500, 330 ja 210 eurot kuus, ning 0,327 mln noorteühenduste rahastuse suurendamine. 


7. Teha eelnõus järgmised muudatused: 
1) Suurendada 394 000 euro võrra §1 Riigieelarve vahendid, lõige 2 Sotsiaalministeeriumi valitsemisala, 19.7 Kulud, 19.14 Tulemusvaldkond: Sotsiaalne ja tööalane heaolu, 19.21 Vanemaealiste programm, 19.25 Sotsiaaltoetused ja pensionid, rida 19.35 Sh represseeritute toetus;
2) Vähendada 394 000 euro võrra §1 Riigieelarve vahendid, lõige 2 Vabariigi Valitsus, 8.1 Kulud, rida 8.4 Vabariigi Valitsuse reservid.
Teha vastavad muudatused ka asutuste lõikes.

Selgitus: Muudatus võimaldab represseeritute ja tuumakatastroofi likvideerijate toetust tõsta 292 eurolt 350 eurole, nagu on ette nähtud riigikogus esimese lugemise läbinud eelnõus (980 SE). 2026. aastal on 6382 represseeritut ja 408 tuumakatastroofi likvideerijat saanud toetust ning sellelt on hinnatud kuluks 394-tuhat eurot.

